Document ID: 32009D0311

ODLOČBA KOMISIJE
z dne 2. aprila 2009
o dovoljenju državam članicam za podaljšanje začasnih registracij novih aktivnih snovi topramezon, sulfuril fluorid in zucchini yellow mosaic virus - šibki sev
(notificirano pod dokumentarno številko C(2009) 2348)
(Besedilo velja za EGP)
(2009/311/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1) in zlasti četrtega pododstavka člena 8(1) Direktive,
ob upoštevanju naslednjega:
(1)
V skladu s členom 6(2) Direktive 91/414/EGS je Francija maja 2003 od družbe BASF AG prejela zahtevek za vključitev aktivne snovi topramezon v Prilogo I k Direktivi 91/414/EGS. Z Odločbo Komisije 2003/850/ES (2) je bilo potrjeno, da je dokumentacija popolna ter da načeloma izpolnjuje zahteve glede podatkov in informacij iz prilog II in III k navedeni direktivi.
(2)
Julija 2002 je Združeno kraljestvo prejelo zahtevek družbe Dow AgroSciences Ltd. glede sulfuril fluorida. Z Odločbo Komisije 2003/305/ES (3) je bilo potrjeno, da je dokumentacija popolna ter da načeloma izpolnjuje zahteve glede podatkov in informacij iz prilog II in III k navedeni direktivi.
(3)
Marca 2005 je Združeno kraljestvo prejelo zahtevek družbe Central Science Laboratory glede zucchini yellow mosaic virus - šibkega seva. Z Odločbo Komisije 2006/586/ES (4) je bilo potrjeno, da je dokumentacija popolna ter da načeloma izpolnjuje zahteve glede podatkov in informacij iz prilog II in III k navedeni direktivi.
(4)
Popolnost dokumentacije je bilo treba potrditi, da se omogoči njen podroben pregled in da se državam članicam omogoči izdaja začasnih registracij fitofarmacevtskih sredstev, ki vsebujejo zadevne aktivne snovi, za največ tri leta ob izpolnjevanju pogojev iz člena 8(1) Direktive 91/414/EGS in zlasti pogoja v zvezi s podrobno oceno aktivnih snovi in fitofarmacevtskega sredstva glede na zahteve iz navedene direktive.
(5)
Za te aktivne snovi so bili ocenjeni učinki na zdravje ljudi in okolje v skladu z določbami člena 6(2) in (4) Direktive 91/414/EGS za uporabe, ki so jih predlagali vlagatelji. Država članica poročevalka je Komisiji 21. julija 2006 predložila osnutek poročila o oceni za topramezon, 29. oktobra 2004 za sulfuril fluorid in 30. junija 2006 za zucchini yellow mosaic virus - šibki sev.
(6)
Po predložitvi osnutka poročila o oceni države članice poročevalke je bilo ugotovljeno, da je treba od vlagateljev zahtevati nadaljnje informacije, ki jih država članica poročevalka pregleda in predloži svojo oceno. Zato pregled dokumentacije še traja in ocenjevanja ne bo mogoče zaključiti v roku, predvidenem v Direktivi 91/414/EGS.
(7)
Ker pri ocenjevanju še ni bil ugotovljen nikakršen razlog za neposredno zaskrbljenost, je treba državam članicam v skladu z določbami člena 8 Direktive 91/414/EGS omogočiti podaljšanje začasnih registracij fitofarmacevtskih sredstev, ki vsebujejo zadevne aktivne snovi, za obdobje 24 mesecev, da se omogoči nadaljevanje pregledovanja dokumentacije. Pričakuje se, da bo postopek ocenjevanja in odločanja o morebitni vključitvi topramezona, sulfuril fluorida in zucchini yellow mosaic virus - šibkega seva v Prilogo I zaključen v 24 mesecih.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice lahko podaljšajo začasne registracije fitofarmacevtskih sredstev, ki vsebujejo topramezon, sulfuril fluorid in zucchini yellow mosaic virus - šibki sev, za največ 24 mesecev od datuma sprejetja te odločbe.
Člen 2
Ta odločba je naslovljena na države članice.
V Bruslju, 2. aprila 2009

Labels: 0
3
6